REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/416-14

24. februar 2015. godine

B e o g r a d

**Z A P I S N I K**

**SA 17. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 3. DECEMBRA 2014. GODINE**

 Sednica je počela u 12 časova.

 Sednicom je predsedavao predsednik Odbora Meho Omerović.

 Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Zlata Đerić, Suzana Šarac, Slobodan Perić, Vladica Dimitrov, Ljibuška Lakatoš, Aida Ćorović, Vera Paunović i Olena Papuga, članovi Odbora.

 Sednici nisu prisustvovali članovi Odbora: Dubravka Filipovski, Stefana Miladinović, Biljana Hasanović Korać, Elvira Kovač i Sulejman Ugljanin.

 Sednici su prisustvovali i: Nebojša Jokić, Ministarstvo zdravlja, Vladana Jović, zamenik Zaštitnika građana, Nataša Mirković, Katarina Jokić, Zaštitnik građana, Dragana Ćirić Milovanović, Savet Zaštitnika građana za osobe sa invaliditetom i starije osobe i Ivana Sanja Petrović, Kancelarija Visokog komesara UN za ljudska prava.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Obeležavanje Međunarodnog dana osoba sa invaliditetom: predstavljanje „Mape puta deinstitucionalizacije u Republici Srbiji“ Zaštitnika građana.

 Članovi Odbora su jednoglasno PRIHVATILI predloženi Dnevni red.

 **Predsednik Odbora** se zahvalio prisutnima na učešću na sednici Odbora na kome će biti predstavljen dokument koji je pripremio Zaštitnik građana pod nazivom „Mapa puta deinstitucionalizacije u Republici Srbiji“. On je podsetio da je Odbor za ljudska i manjinska prava u prošlom sazivu 28. februara 2013. godine održao sednicu u formi okruglog stola u saradnji sa Zaštitnikom građana na temu: Razmatranje pitanja od značaja za unapređenje položaja osoba sa invaliditetom i upoznavanje sa „Jedinstvenim evropskim smernicama za prelazak sa institucionalne zaštite na brigu i podršku u zajednici“. Tom prilikom otvorili smo u Narodnoj skupštini diskusiju o položaju i pravima osoba sa mentalnim smetnjama koje žive u posebnim ustanovama za smeštaj i potrebi da budu uključeni u porodicu i društvo. Nakon toga, u maju prošle godine Narodna skupština je usvojila Zakon o pravima pacijenata, kao i Zakon o zaštiti lica sa mentalnim smetnjama. On je naglasio da smo ovim učinili prvi korak, ali takođe istakao potrebu preduzimanja čitavog niza različitih aktivnosti i mera na svim nivoima vlasti. Takođe je podvukao da dokument koji će biti predstavljen na sednici Odbora treba da nam pruži jasniju sliku gde se Srbija trenutno nalazi kada je u pitanju proces deinstitucionalizacije i da nam ukaže na potencijalne pravce za proces deinstitucionalizacije. Istakao je i da organizovanjem ove sednice želimo da obeležimo Međunarodni dan osoba sa invaliditetom 3. decembar, kako bismo ukazali da osobe sa invaliditetom imaju pravo na potpuno i jednako uživanje svih ljudskih prava.

 **Vladana Jović** je istakla da je i na današnji dan položaj osoba sa invaliditetom u Republici Srbiji veoma težak i da se ova posebno ranjiva grupa ljudi suočava sa nizom prepreka koje se odnose, pre svega, na pristupačnost, zapošljavanje, veliki stepen diskriminacije, obrazovanje. Ovi problemi su mnogo teži u uslovima ekonomske krize, iako veći broj problema ne iziskuje veća finansijska sredstva. Ona je istakla da posebnu pažnju treba posvetiti kategoriji osoba sa invaliditetom koja je još ranjivija od ostalih, a to su osobe sa mentalnim smetnjama. Mapa deinstitucionalizacije je dokument rađen 2013-2014. godine uz konsultantsku pomoć Dragane Ćirić Milovanović, Ines Bulić, kao i uz podršku Visokog komesara UN za ljudska prava i ambasade Kraljevine Norveške. Osobe sa mentalnim smetnjama su jako dugo bile izolovane i nevidljive u društvu jer su uglavnom bile institucionalizovane ili smeštene u porodicu. Smeštaj u porodici nije im omogućavao uključenje u društvo jer obrazovanje, zapošljavanje i neki drugi segmenti društva im nisu bili dostupni. Najčešće, osobe sa invaliditetom i osobe sa mentalnim smetnjama koje su smeštene u porodici, ostaju bez te podrške jer porodica ne može da im pruži podršku ili ih više nema i onda se smeštaju u instituciju. Oni nemaju socijalne veštine kako bi samostalno živeli. Ovo je slika položaja osoba sa mentalnim smetnjama ne samo u Srbiji nego i u drugim evropskim zemljama i ono što raduje su neki pozitivni koraci u poslednje vreme i u Evropi i u našoj zemlji. To su pomaci u smislu da su države prepoznale da status ovih lica nije adekvatan i da ga treba menjati, a pre svega da ove osobe treba izmestiti iz institucija i omogućiti im jednak, dostojan život u zajednici. Republika Srbija je ratifikovala Konvenciju o pravima osoba sa invaliditetom UN i dužna je da obezbedi prava garantovana ovom konvencijom, između ostalog pravo na život u zajednici koji je ovom konvencijom garantovan. Shvatajući kompleksnost ovog procesa, Evropska ekspertska grupa za deinstititucionalizaciju je 2012. godine izradila Evropske smernice za proces deinstitucionalizacije koji govori o nekim bitnim segmentima u ovom procesu, daju se primeri i dobre i loše prakse, ali se ne daju konkretna rešenja za svaku zemlju. Mapa puta je dokument koji se oslanja na navedene smernice, ali i identifikuje stanje u Repubici Srbiji i daje određene predloge kako da se problemi prevaziđu i koji su izazovi u ovom procesu. Najbitnije u ovom procesu jeste da se postigne opšte razumevanje ovog procesa i potrebe deinstitucionalizacije. Ona je istakla da još uvek ne postoje jasni, konkretni planovi za reorganizovanje ovih institucija, nedovoljna je uključenost svih organa javne vlasti i javnih službi u ovaj proces, postoji otpor prema promenama i problem koordinacije svih relevantnih organa, pre svega u oblasti pripreme ovog puta i procesa, a potom i u primeni i izvršenju ovog zadatka. U tom smislu, važno je napraviti jedan strateški dokument, plan, kojim treba da budu obuhvaćeni svi relevantni organi, a ne samo sektor socijalne zaštite, jer ovo je multisektorski proces i problem. To treba da bude zajednički dokument Vlade koji će prepoznati jasnu ulogu svakog od bitnih učesnika procesa. Pored relevantnih državnih organa i javnih službi, potrebno je uključiti i nevladin sektor, komunicirati sa korisnicima, njihovim porodicama i svima onima kojih se ovaj proces tiče, uspostaviti strukturu koordinacije i u pripremi dokumenta i u praćenju primene ovog dokumenta. Zaštitnik građana je u Mapi puta dao jedan predlog moguće koordinacije, koja podrazumeva horizontalnu i vertikalnu koordinaciju između svih aktera u ovom procesu i obrazovanje koordinacionog tela Vlade koje bi bilo sastavljeno od najviših državnih funkcionera, predstavnika organa koji su zaduženi za ovaj proces, a da se potom na nižem nivou, formira projektna grupa za deinstitucionalizaciju koja će pored stručnjaka iz resornog ministarstva imati stručnjake iz datih oblasti civilnog društva, tj. eksperte. Na lokalnom nivou, u jedinicama lokalne samouprave, predlog je da se naprave lokalni timovi za sprovođenje ovog procesa jer je jako bitno da ovi timovi osiguraju da planirane reforme budu prepoznate i prihvaćene na lokalnom nivou sa svih aspekata. Ovde se predviđa i mogućnost formiranja neformalne platforme za deinstitucionalizaciju. U ovom dokumentu Zaštitnik građana se najviše bavio starijim osobama sa mentalnim smetnjama, ali unutar njega će biti i mapa puta za sve druge oblasti deinstitucionalizacije, odnosno i za sva druga lica, i decu i stare. Da bi se ovaj proces planiranja izvršio kako treba, bitno je utvrditi procenu stanja u konkretnoj oblasti, a Zaštitnik građana se suočio sa time da ne postoje podaci o osobama sa invaliditetom, kako o onima u institucijama, tako van institucija, ili su oni međusobno neusklađeni. Treba uraditi i analizu svih resursa koje imamo, finansijskih, materijalnih i ljudskih, i prema tome utvrditi dalji plan razvoja ovih resursa što bi opet bio deo ove strategije. Nakon pripreme ovog dokumenta treba izraditi akcione planove. Trenutno ne postoji ni jedan akcioni plan za restrukturiranje, odnosno gašenje bilo koje specijalizovane ustanove. U tom smislu bi se moglo početi sa pilot projektima u onim institucijama gde su utvrđene najveće povrede prava i gde je najhitnije izmestiti korisnike. Pored planova za gašenje institucija, potrebno je predvideti planove za formiranje usluga u lokalu. Srbija je 2011. godine donela Zakon o socijalnoj zaštiti i predvidela je mogućnost stvaranja usluga u zajednici koje bi omogućile osobama sa invaliditetom, odnosno sa mentalnim smetnjama, njihovo puno uključivanje. Problem se javlja u primeni iz dva razloga. Prvi, da bi se ova lica uključila u život u zajednici nije dovoljan socijalni pristup, već je potrebno imati i politike oblasti zapošljavanja, obrazovanja, uključivanja u kulturnu i druge sfere života, dakle sve one spekte na koje svi drugi građani imaju pravo i mogućnost da koriste. Drugo, ovim zakonom usluge za život u zajednici su spuštene na lokalni nivo, ali ovaj proces deinstitucionalizacije nije praćen finansijskim sredstvima i nije održiv, a najčešće su ovi servisi bili projektnog tipa i finansirani od strane donatorskih sredstava. Takođe je potrebno revidirati primenu različitih drugih propisa koji su u oblasti unapređenja položaja osoba sa invaliditetom korak napred, ali u primeni se nisu pokazali u svom punom kapacitetu. Kada je reč o osobama sa mentalnim smetnjama, postojeći pravni osnov za oduzimanje poslovne sposobnosti nije usklađen sa evropskim standardima, posebno njegova primena. Najčešće se ova lica potpuno lišavaju poslovne sposobnosti što ne bi trebalo. Takođe je potrebno utvrditi i obezbediti efikasniju zaštitu lica koja se nalaze pod starateljstvom kroz omogućavanje češće revizije ovih postupaka i njihovu mogućnost da osporavaju starateljstvo ili način na koje se ono obavlja. Imamo i neke propise kao što je Zakon o zapošljavanju osoba sa invaliditetom koji u praksi nije do kraja zaživeo i najčešće poslodavci ovu svoju obavezu, umesto zapošljavanjem ovih osoba, ispunjavaju uplaćivanjem penala u fond koji je predviđen za unapređenje ove oblasti. Ono što je takođe problem u primeni propisa jeste donošenje novih propisa iz različitih drugih oblasti koji ugrožavaju primenu propisa kojima se unapređuje položaj osoba sa invaliditetom. Kao primer je navela Zakon o budžetskom sistemu gde politika restriktivnog zapošljavanja u javnom sektoru nije dovoljno razvijena, te su najčešće trpele osobe sa invaliditetom ili usluge i servisi obezbeđeni ovim osobama, deci ili nekim ranjivim grupama, što je na kraju prevaziđeno, ali je bilo meseci kada su te usluge bile osporene. Potrebno je podržati razvoj ovih usluga u okviru zajednice, na principu potrebe korisnika. Jako bitno u ovom procesu jeste održivost, a to znači obezbediti sredstva za restruktuiranje i za nove usluge, a često to znači da stare usluge treba na neki način redefinisati, urediti na novi način i potrebno je kroz strategiju obezbediti odnosno identifikovati sredstva koja će biti opredeljena na nacionalnom i lokalnom nivou. Ono čega moramo biti svesni jeste da će u prvom momentu ovaj proces iziskivati dvostruke troškove jer zatvaranje ustanove mora ići paralelno sa stvaranjem i razvojem servisa. Za tu namenu mogu se koristiti izvori finansiranja kroz IPA fondove ili neka druga donatorska sredstva. U ovom trenutku ovo je vrlo delikatan proces zato što više od 50% korisnika ovih usluga su više od 10 godina smešteni u ove ustanove i činjenica da je njima sve to vreme bilo uskraćeno da donose odluke o svom životu. Zbog toga planove za izmeštanje korisnika iz ustanova treba praviti pojedinačno, što znači da svaki pojedinac mora imati svoj plan koji će prepoznati njegovu osobenost, njegove želje i potrebe. Treba izbegavati serijske pristupe i imati u vidu pogubne uticaje institucionalizacije, omogućiti ovim licima da se upoznaju sa mestom gde će živeti, sa ljudima sa kojima će živeti, pomoći im uz pomoć drugih osoba sa invaliditetom koji žive u zajednici da prevaziđu ovaj traumatičan prelazak. Paralelno sa sprovođenjem ovih procesa potrebno je da se informiše javnost i da se objasni potreba i značaj ovakvih procesa. Ono što je takođe važno jeste praćenje ovog procesa i evaluacija. Svaka reforma je dugotrajna i dešavaju se problemi u izvršenju rezultata koji su planirani, zbog rizika koji su uvek neminovni ili neplanirani i da bi proces bio planiran kako treba mora postojati određena evaluacija rezultata. Strategija treba da prepozna i ove aktivnosti, treba da identifikuje nosioce ovih aktivnosti, kako unutrašnje tako i spoljne, treba da odredi jasne indikatore za rezultate kako bi bili merljivi.

 **Predsednik Odbora** je istakao da smatra da Mapa puta kao mogući način sprovođenja deinstitucionalizacije, jasno i precizno daje presek stanja, kao i pregled aktivnosti koje je potrebno obezbediti u narednom periodu. Iz nje proističu jasni zadaci za sve institucije našeg sistema. On je istakao da je na žalost pomanjkanje novčanih sredstava za ovaj ozbiljan i težak posao, veliki problem koji može dovesti do zastoja u onome što je potrebno uraditi. Naglasio je da smatra da je Mapa puta za narodne poslanike i članove odbora koji se bave pitanjem ljudskih prava važan dokument koji može poslužiti kao uputstvo kako i na koji način poslanici u Narodnoj skupštini, ali i u svojim sredinama, mogu da utiču na izvršnu vlast da se što pre pristupi izradi strategije koja bi bila krovni dokument. Naravno da će to biti težak posao. Međutim, pre 10-ak godina roditelji su skrivali sopstvenu decu koja su imala ove probleme i do danas se dosta toga promenilo i dosta smo uradili kao država i kao društvo, kroz institucije, da oni postanu ravnopravni građani. Naravno da je to još uvek nedovoljno i da moramo da pokažemo spremnost da tim ljudima pomognemo, da ih izvučemo iz ustanova u koje su smeštene i da im se obezbedi prirodno okruženje. On je istakao da veruje da ćemo kroz praćenje ovoga što je Zaštitnik građana nazvao Mapom puta, biti u prilici da kroz pitanja prema Vladi, kroz zakazivanje sednica, kroz neke druge odbore, pokrećemo ova pitanja i stalno podsećamo i Vladu i vladine institucije na ono što moramo da radimo.

 **Aida Ćorović** je naglasila da je kao dugogodišnja aktivistkinja civilnog sektora pre petnaestak godina angažovana od strane Hendikep internešenela, gde je trebalo da bude spoljni koordinator i pomogne humanitarnim organizacijama u Novom Pazaru. Postigli su da značajno povećaju vidljivost osoba sa invaliditetom, posebno osoba ometenih u razvoju. Od tada je dramatično promenjena slika u javnosti, makar što se tiče Novog Pazara, Tutina, Sjenice i Raške jer je i sa njima radila. To su stvari koje u krajnjoj liniji ne iziskuju previše novca, već dobru volju i posvećenost. Podsetila je da je prekosutra svetski dan volontera i da bi bilo dobro da se sa današnje sednice pošalje apel tj. preporuka da se ova dva datuma spoje, jer su ključno vezana. Preporučila je da se ukoliko je tehnički moguće jednom mesečno organizuje neka vrsta sajma koja bi podigla vidljivost pre svega mentalno nedovoljno razvijenih osoba. Predložila je da i poslanici prihvate volontiranje, makar jednom u nekoliko meseci, čime bi se dodatno skrenula pažnja građana na slične probleme. To bi bio dobar impuls koji bi dao primer mladima da se uključe i volontiraju kako bi pomogli osobama sa invaliditetom i osobama ometenim u razvoju kao što mnoge zemlje odavno čine.

 **Predsednik Odbora** je istakao da ćemo imati mogućnost kad budemo utvrđivali plan rada za 2015. godinu razmatramo i ovaj predlog.

 **Ljiljana Malušić** je istakla neophodnost pristupanja problemima sa praktične strane navodeći probleme porodica gde oba roditelja rade i neophodno je postojanje personalnog asistenta koji bi vodio računa o detetu sa invaliditetom. Međutim tu se opet postavlja problem finansija, te je ukazala na neophodnost obraćanja svim fondovima koji bi mogli da pomognu.

 **Milanka Jevtović Vukojičić** se zahvalila na dostavljenoj Mapi puta koja se odnosi na deinstitucionalizaciju u Republici Srbiji. Naglasila je da su i do sada načinjeni neki koraci koji se tiču osoba sa invaliditetom iako oni ni u kom slučaju nisu dovoljni. Istakla je da je postignuta vidljivost ovih osoba u našem društvu kao i da su razbijene predrasude i stereotipi. Što se tiče razvijanja usluga, one su i te kako važne i treba ih razvijati od lokalnog nivoa koji je baza. Naglasila je da je u 71. opštini razvijena usluga dnevnog boravka za decu i mlade sa invaliditetom, a među njima su i deca sa smetnjama u mentalnom razvoju. U Priboju postoji Udruženje roditelja dece sa smetnjama u mentalnom razvoju. Ono radi i pruža uslugu dnevnog boravka što je značajna podrška roditeljima koji imaju decu sa tim stepenom invaliditeta. Naglasila je postojanje aktivnog partnerstva između institucija sistema i nevladinog sektora, odnosno civilnog društva. Svakako da to partnerstvo treba unapređivati i razvijati, ali je ono važno jer probleme osoba sa invaliditetom najbolje znaju lica koja o njima brinu. Naglasila je da je u 37. jedinica lokalne samouprave uspostavljena usluga pomoći u kući licima sa mentalnim smetnjama. Zakonom o socijalnoj zaštiti iz 2011. godine zabranjen je smeštaj dece do tri godine u ustanove sistema socijalne zaštite, ali nedostatak je još uvek mali broj hraniteljskih porodica koje su zainteresovane za smeštaj dece sa mentalnim smetnjama. Neophodna je umreženost svih sistema, ne samo sistema socijalne zaštite, već i sistema zdravstvene zaštite, obrazovanja kao i medija. Kroz umreženost sistema svakako da se može postići veliki korak napred u poboljšanju kvaliteta života ovih lica.

 **Biljana Ilić Stošić** je predložila da se ubaci u Plan rada za 2015. godinu poseta Zavodu za zbrinjavanje odraslih sa poremećajem u razvoju u Kragujevcu „Male pčelice“. To je zavod koji ima preko 1000 štićenika i to bi bio primer dobre prakse gde bi moglo i da se volontira.

 **Dragana Ćirić Milovanović** je potvrdila potrebu da se ovo pitanje razmatra upravo na sedici ovog odbora, jer to jeste pitanje ljudskih prava, a ne pitanje dobročinstva i sažaljenja. Proces deinstitucionalizacije je jedini put ka potpunoj prevenciji daljeg nečovečnog postupanja. Život u uslovima iza zatvorenih vrata jeste nešto što nije dostojno čoveka i ti ljudi imaju prava da žive kao i svi ostali. **Vladana Jović** je napomenula da nije samo novac ono što smeta u ovom procesu. Često su problem neusklađeni propisi. Ona je navela primer Kragujevca i Čačka jer su to opštine koje su obezbedile servise, ali su istakli kao velike probleme normativnu neusklađenost. Zakon o javnim nabavkama često je problem udruženjima koja su najčešće nosioci ovih usluga. Takođe, imaju problem kod licenciranja usluga. Stoga smatra da bi bila dobra ideja da poslanici, umesto volontiranja, saznaju šta su problemi opština vezano za zakonodavni okvir, gde oni zaista mogu da doprinesu vrlo mnogo u usklađivanju ovog problema.

 **Vladica Dimitrov** se nadovezao na reči zamenice Zaštitnika građana istakavši da nije problem samo u normativnim aktima već pre svega u novcu. Strategije se donose, ali se ne poštuju do kraja. Problem je što su strategije donešene ali nisu finansijski ispraćene. Naveo je primer iz svoje opštine, Dimitrovgrada, koja je daleko od Beograda. 2006. godine su krenuli dnevni boravci u Srbiji i tada je prvi put započeto mapiranje lica koja su bila faktički sakrivena u kućama. Postojalo je dosta projekata, finansijskih sredstava, uglavnim iz Ministarstva za rad i socijalnu politiku koja su bila namenjena tome. Postojala je strategija da se krene u proces deinstitucionalizacije, međutim u tome se stalo. Oni su kao opština krenuli i od dnevnog boravka razvijali razne usluge kao što su inkluzivne radionice, gde je praktično pomoć u inkluziji za te osobe koje su ometene u razvoju bila u predškolskom uzrastu, te Centar za hiporehabilitaciju gde se prvenstveno pomagalo autističnim osobama i Centar za edukaciju. Opština je finansirala jedan deo, a drugi deo je finansiran iz stranih projekata i jedan iz nacionalnih projekata do trenutka kada država više nije imala para. Sama strategija bez finansijske podrške je neodrživa. To se desilo u većini opština koje su krenule da rade i sada imamo situaciju da ne rade dnevni boravci, a pomoć u kući se finansira iz projekata povremeno. Dakle, strategija koju prati finansijska osnova može da stvori jedan sistem održivosti koji će pomoći i vidljivost i deinstitucionalizaciju u pravom smislu reči.

 **Predsednik Odbora** je na kraju sednice istakao da je važno to što je ova tema postala vidljiva, da je problem iznet na površinu i da postoji volja da se taj problem rešava. Važno je da postoji interaktivna komunikacija i da što pre se pristupi izradi konkretnih dokumenata, pre svega strategije i akcionih planova.

 Sednica je zaključena u 13.10 časova.

 **SEKRETAR ODBORA PREDSEDNIK ODBORA**

 **Rajka Vukomanović Meho Omerović**